कालिया खोला पुल र सडक अलपत्र
हुलाकी लोकमार्ग अन्तर्गत सप्तरीको राजविराज–कन्चनपुर सडक खण्डस्थित अग्निसाइर कृष्ण सम्वरण गाउँपालिका –४ बनौलीको कालिया खोला –१ को पुल अलपत्र अवस्थामा छाड्दा यात्रुहरुको यात्रा जोखिमपूर्ण बनेको छ ।
देवरामप्रसाद यादवसप्तरी, भदौ १३ गते । हुलाकी लोकमार्ग अन्तर्गत सप्तरीको राजविराज–कन्चनपुर सडक खण्डस्थित अग्निसाइर कृष्ण सम्वरण गाउँपालिका –४ बनौलीको कालिया खोला –१ को पुल अलपत्र अवस्थामा छाड्दा यात्रुहरुको यात्रा जोखिमपूर्ण बनेको छ । सो पुलको निर्माण लामा बागमती निर्माण सेवाले २०७१ सालमा निर्माण सुरु गरे पनि पुलको निर्माण अझै सम्पन्न नभएपछि सदरमुकाम राजविराज आउने–जाने सयौं सवारी साधनको आवतजावत जोखिमपूर्ण बनेको छ । निर्माण सेवाले हालसम्म २ करोड १३ लाख २९ हजार ४ सय ५९ रुपियाँ भुक्तानी पाइसके पनि निर्माण सम्पन्न नगरी  ठेकेदार विकास झा सम्पर्कविहीन भएका छन् ।निर्माण कम्पनीको ढिलाइ र आयोजना कार्यान्वयन इकाइको बेवास्ताले गर्दा उक्त पुलको समयमै निर्माण सम्पन्न हुन नसकेको स्थानीय रामदेव यादवले बताउनुभयो । सो पुलको हालसम्म ८१.२३ प्रतिशत काम सम्पन्न भएको आयोजनाका सबइन्जिनियर अमरेन्द्र भगतले जानकारी दिनुभयो ।वर्षाको समय खोलामा अत्यधिक बाढी आउनेगरेकाले आवतजावतमा अवरोध सिर्जना हुनेगरेको तिरहुत गाउँपालिकाका अध्यक्ष विजयकुमार यादवको भनाइ छ । उहाँका अनुसार लगातार वर्षा भएपछि सो खोलाबाट चार पाङ्ग्रे र दुई पाङ्ग्रे  गाडी आउने जाने क्रम पूर्णरुपमा बन्द हुनेगरेको उहाँले बताउनुभयो । स्थानीयवासीको निरन्तर दबाबले समेत निर्माण कम्पनी र हुलाकी राजमार्ग परियोजना इटहरी कार्यान्वयनमा समेत गम्भीर नभएको स्थानीयको आरोप छ । राजविराजबाट जिल्लाको पूर्व जोड्ने तिरहुत गाउँपालिका, कन्चरुप नगरपालिका, सप्तकोसी नगरपालिका, अग्निसाइर कृष्ण सम्वरण गाउँपालिका, महादेवा गाउँपालिका केही वडा र उदयपुर जिल्लासम्मका लाखौं यात्रीले छोटो दूरी प्रयोग गर्ने उक्त बाटोमा उक्त पुल निर्माण सम्पन्न नभएपछि जोखिम मोलेर यात्रा गर्न बाध्य भएको स्थानीय पत्रकार दिनानाथ यादव बताउनुभयो । पटक–पटक दबाब दिए पनि एक दशक बितिसक्दा समेत निर्माण सम्पन्न हुन नसकेको स्थानीयको भनाइ छ । पुल निर्माणमा ढिलाइका कारण बज्र गुरु निर्माण सेवा जेभीको ठेक्कामा रहेको करिब दुई किलोमिटर सडकको कालोपत्रे गर्ने कार्य प्रभावित भएको स्थानीय नेता दीपेन्द्र माझीले बताउनुभयो ।ठेकेदार कम्पनीले समेत कालिया खोलाको पुल निर्माण सम्पन्न नभएका कारण  डिमनदेखि बनौलीसम्मको सडकमा कालोपत्रे हुन नसकेको बताउनुभयो ।  बर्खा यामको बेला खोलामा अत्यधिक बाढी आउँदा त्यहाँको बाटो नै अवरुद्ध भएपछि एक दर्जन गाउँबस्तीबीचको सम्पर्क टुटेको स्थानीय कविता ठाकुरले बताउनुभयो ।हुलाकी राजमार्ग परियोजना इटहरीका कार्यालय प्रमुख विजयकुमार थापाका अनुसार अहिले बर्खा यामको समय सकिनेबित्तिकै सडक र पुलको बाँकी निर्माण सकिने बताउनुभयो ।